Appell ippreżentat fl-1 ta’ Settembru 2022 minn bonnanwalt Vermögens- und Beteiligungsgesellschaft mbH mid-digriet mogħti mill-Qorti Ġenerali (Is-Sitt Awla) fis-16 ta’ Ġunju 2022 fil-Kawża T-83/20 – bonnanwalt Vermögens- und Beteiligungsgesellschaft mbH vs L-Uffiċċju tal-Proprjetà Intellettwali tal-Unjoni Ewropea
(Kawża C-580/22 P)
Lingwa tal-kawża: il-Ġermaniż
Partijiet
Appellant: bonnanwalt Vermögens- und Beteiligungsgesellschaft mbH (rappreżentant: T. Wendt, Rechtsanwalt)
Partijiet oħra fil-proċedura: L-Uffiċċju tal-Proprjetà Intellettwali tal-Unjoni Ewropea, Bayerischer Rundfunk, Hessischer Rundfunk, Mitteldeutscher Rundfunk, Norddeutscher Rundfunk, Rundfunk Berlin-brandenburg, Saarländischer Rundfunk, Südwestrundfunk, Westdeutscher Rundfunk Köln, Radio Bremen
Talbiet
L-appellanti titlob li l-Qorti tal-Ġustizzja jogħġobha:
tammetti l-appell;
tannulla d-digriet tal-Qorti Ġenerali tas-16 ta’ Ġunju 2022 fil-Kawża T-83/20, u, fid-dawl tal-fatt li l-kawża tinsab fi stat li tiġi deċiża, bi prosegwiment tal-proċedura, tiddikjara r-revoka tat-trade mark tal-Unjoni Ewropea Nru 10 237 543 b’effett mill-15 ta’ Novembru 2017, inkluż għas-servizzi “trażmissjoni ta’ aħbarijiet u ta’ programmi ta’ attwalità”;
tikkundanna lill-proprjetarji tat-trade mark tal-Unjoni Ewropea għall-ispejjeż tal-proċedura tar-rikors fl-ewwel istanza u għal dawk ta’ din il-proċedura;
sussidjarjament, tibgħat il-kawża quddiem il-Qorti Ġenerali.
Aggravji u argumenti prinċipali
L-appellanti tibbaża l-appell tagħha fuq żewġ aggravji.
L-ewwel, id-deċiżjoni kkontestata titlaq mill-premessa żbaljata li l-indipendenza tal-avukat li jirrappreżenta parti, li għandha tiġi eżaminata fil-kuntest tal-Artikolu 19(3) tal-Istatut tal-Qorti tal-Ġustizzja tal-Unjoni Ewropea, tkun manifestament ippreġudikata jekk il-persuna rrappreżentata tkun persuna ġuridika li l-amministratur tagħha jkun il-proprjetarju ta’ uffiċċju tal-avukati li jimpjega lill-avukat li jirrappreżentaha.
Id-deċiżjoni kkontestata titlaq mill-premessa żbaljata li l-indipendenza tal-avukat li jirrappreżenta parti, li għandha tiġi eżaminata fil-kuntest tal-Artikolu 19(3) tal-Istatut tal-Qorti tal-Ġustizzja tal-Unjoni Ewropea, tkun ukoll manifestament ippreġudikata jekk, minkejja li l-klijent ikun persuna ġuridika li l-amministratur tagħha jkun il-proprjetarju ta’ uffiċċju tal-avukati li jimpjega lill-avukat li jirrappreżentaha, is-suġġett tal-kawża jirrigwarda madankollu dritt popolari li għandu kulħadd u li t-twettiq tiegħu huwa fl-interess ġenerali.
Id-deċiżjoni kkontestata ma tiħux inkunsiderazzjoni l-fatt li l-eżerċizzju ta’ dritt popolari jikkostitwixxi fattur li, skont il-Qorti tal-Ġustizzja, waħdu jew flimkien ma’ fatturi oħra, huwa ta’ natura li jikklassifika s-sitwazzjonijiet u jippermetti li tingħata deċiżjoni dwar jekk l-indipendenza tar-rappreżentant ġietx ippreġudikata.
It-tieni, id-deċiżjoni kkontestata hija bbażata fuq in-nuqqas ta’ osservanza tal-obbligu li jirriżulta mill-Artikolu 47(1) tal-Karta tad-Drittijiet Fundamentali tal-Unjoni Ewropea, li parti tiġi informata bil-fatt li, skont il-Qorti Ġenerali jew il-Qorti tal-Ġustizzja, ma hijiex debitament irrappreżentata minn avukat fis-sens tal-Artikolu 51(1) tar-Regoli tal-Proċedura tal-Qorti Ġenerali flimkien mal-Artikolu 19(3) u (4) tal-Istatut tal-Qorti tal-Ġustizzja tal-Unjoni Ewropea, qabel ma tingħata deċiżjoni dwar ir-rikors fl-ewwel istanza jew l-appell, sabiex din tingħata l-possibbiltà li tiġi debitament irrappreżentata.
Ammissibbiltà tal-appell
Permezz ta’ digriet tal-Qorti tal-Ġustizzja (Awla tal-Ammissjoni tal-Appelli) tat-30 ta’ Jannar 2023, l-appell ġie ammess fl-intier tiegħu.
____________